“ሱዳን ከጥቅሟ ይልቅ ለግብፅ ፖለቲካዊ ጥምረት ትኩረት ሰጥታለች” – ዶክተር ይልማ ስለሽ
ጌትነት ምህረቴ አዲስ አበባ፡- ሱዳን የታላቁ የኢትዮጵያ ህዳሴ ግድብ እንደሚጠቅማት ብታውቅም ከግብፅ ጋር በፈጠረችው ጊዜያዊ ፖለቲካዊ ጥምረት ምክንያት ከወዳጅ አገር የማይጠበቅ ተግባር በኢትዮጵያ ላይ እየፈፀመች መሆኑን ዶክተር ይልማ ስለሽ አስታወቁ። በአዲስ አበባ ዩኒቨርሲቲ የውሃ ምህድስና መምህር ዶክተር ይልማ ስለሽ በተለይ ለአዲስ ዘመን ጋዜጣ እንደገለጹት፣ ሱዳን የህዳሴውን ግድብ ጎርፍ በመከላከላከልና ኤሌክትሪክ ኃይል በአነስተኛ ዋጋ እንድታገኝ በማድረግ ረገድ እንደሚጠቅማት ብታውቅም ከግብፅ ጋር በፈጠረችው ፖለቲካዊ ትብብር ምክንያት በድርድሩና በድንበር አካባቢ ከወዳጅ አገር የማይጠበቅ ተግባር እየፈፀመች ነው።ሱዳን በታላቁ የኢትዮጵያ ህዳሴ ግድብ ዙሪያ በሚደረገው ድርድር ሆነ በኢትዮ-ሱዳን ድንበር አካባቢ እየሠራች ያለችው ሥራ ከወዳጅ አገር የሚጠበቅ አይደለም ያሉት ዶክተር ይልማ በግድቡ ድርድር ላይ ሱዳንና ግብፅ የሚያሳዩት ተለዋዋጭ ባህሪ በአጋጣሚ ሳይሆን በፈጠሩት ፖለቲካዊ ትብብር መሆኑን አመልክተዋል።ሁለቱም አገራት በታላቁ የኢትዮጵያ ህዳሴ ግድብ ዙሪያ በሚደረገውን ድርድር ሰበብ አድርገው በአባይ ወንዝ የውሃ ድርሻቸውን ለማስጠበቅ ፍላጎት እንዳላቸው ገልጸው፣ በተለይ ሱዳን የህዳሴው ግድብ ከጎርፍ አደጋ እንደሚታደጋትና ኤሌክትሪክ ኃይል በርካሽ ዋጋ እንድታገኝ በማድረግ ረገድ እንደሚጠቅማት ብታውቅም ከግብፅ ጋር በፈጠረችው ጊዜያዊ የፖለቲካ ትብብር ምክንያት ድርድሩ እንዲስተጓጎል እየሠራች ነው ብለዋል።ድርድሩ የሚካሄደው በግብፅና በሱዳን ጥያቄ መሰረት በታችኛው አገራት መተማመን ለመፍጠር ሲባል እንጂ ኢትዮጵያ ፈልጋው አለመሆኑን ገልጸው፤ ኢትዮጵያ ድርድሩን እነሱ ካልፈለጉት ይቀጥል ብላ የምትጠይቀው ምክንያት አይኖርም፤ በህግም የመደራደር ግዴታ የለባትም፣ ግድቡንም ውሃ ስንሞላና ስናስተዳድር ተቀባይነት ባለው ዓለም አቀፍ ህግ መሰረት እንደሆነም አመልክተዋል።ኢትዮጵያ መቼም ቢሆን የታችኛዎቹን የአባይ ተፋሰስ አገራት ለመጉዳት አስባ አታውቅም፤ በጋራ እንልማ ነው የምትለው ያሉት ዶክተር ይልማ ፤ይህን የማይቀበሉ ከሆነ አስቸጋሪ ነው። ኢትዮጵያም በአባይ ውሃ ፍትሐዊ የመልማት መብቷንም አሳልፋ እንደማትሰጥ መታወቅ አለበት ብለዋል።